Deon Dee sing eerlike liedjie oor die lewe! - Celebrity Tweets
Deon Dee sing eerlike liedjie oor die lewe!
Deon Dee se splinternuwe enkelsnit "Lewe" is 'n rou en eerlike liedjie oor die mag wat jy het om jou eie lewe te verbeter, ten spyte van hoe moeilik dit kan wees.
"Lewe" het 'n opgewekte tempo met 'n meesleurende melodie en betekenisvolle lirieke. Die inspirasie vir die lied se eerlike lirieke is geput uit Deon se eie ervaring dat die lewe soms moeilik en swaar kan wees.
"Lewe" is 'n baie persoonlike snit wat geskryf is tydens vlak 5 van die inperkingstydperk weens die Covid-19-pandemie. Deon se meisie, die musikant Janie Bay, werk gereeld saam met Hunter. Janie het vir Hunter genader om 'n liedjie saam met Deon te skryf en hy het dadelik ingestem.
Die moderne klank van die liedjie verskil hemelsbreed van die Engelse enkelsnitte wat Deon in die verlede uitgereik het. Hy is al bykans sy hele lewe deel van die musiekbedryf, maar voel dat hy met "Lewe" vir die eerste keer sy eie stem vind en sy stempel op die Afrikaanse musiekbedryf afdruk.